PATVIRTINTA

Mažeikių Vytauto Klovos muzikos mokyklos

direktoriaus 2019 m. vasario 12 d.

įsakymu Nr. V-10

**MAŽEIKIŲ VYTAUTO KLOVOS MUZIKOS MOKYKLOS**

**BENDRUOMENĖS ETIKOS NORMOS**

**I. BENDROSIOS NUOSTATOS**

**1.** Mažeikių Vytauto Klovos muzikos mokyklos bendruomenės etikos normos (toliau-MBEN) reglamentuoja ir įtvirtina mokyklos (toliau-Mokykla) mokinių, mokytojų, koncertmeisterių, administracijos ir kitų darbuotojų tėvų (globėjų) (toliau – Mokyklos bendruomenė), reglamentuoja svarbiausias vertingo elgesio normas, bendros veiklos vertybinius principus, dalykinio elgesio nuostatas, bendravimo kultūrą, kurių tiesiogiai nenustato Lietuvos Respublikos teisės aktai, darbo sutartys ir Mokyklos vidaus tvarkos dokumentai.

**2.** MBEN skelbiamos bendražmogiškosios bei profesinės etikos vertybinės nuostatos ir moralaus elgesio principai, kurių įsipareigoja laikytis visa Mokyklos bendruomenė.

**3.** MBEN paskirtis – pripažinti, palaikyti ir puoselėti teisingumą, sąžiningumą, pagarbą žmogui, toleranciją, profesinę, mokslinę ir pilietinę atsakomybę, tiesos siekimą ir laisvę, kurti demokratišką, pasitikėjimą ir kūrybingumą skatinančią, atmosferą. MBEN Mokyklos bendruomenei turi padėti suprasti etiško elgesio problemas, kurios gali kilti darbinėje veikloje, tarpusavio santykiuose, viešame gyvenime, bei padėtų jas spręsti.

**II. MBEN PAGRINDINĖS SĄVOKOS**

**Mokytojai** – visi Mokyklos mokytojai, koncertmeisteriai.

**Darbuotojai** – administracijos ir kiti darbuotojai, su Mokykla susiję darbo santykiais.

**Mokiniai** – Mokykloje besimokantys mokiniai.

**Tėvai** – Mokykloje besimokančių mokinių tėvai (globėjai).

**Mokyklos bendruomenė** – Mokyklos mokiniai, mokytojai ir koncertmeisteriai, administracijos ir kiti darbuotojai, tėvai (globėjai).

**Etika** – tai asmens elgesį ir veiksmus sąlygojantis vertybių taikymas.

**Moralė** – tai žmonių elgesį reguliuojančios normos ir principai.

**Mokytojų ir darbuotojų etika** – dora, pareigingumu, atsakingumu, kūrybingumu, sąžiningumu, teisingumu, humaniškumu, objektyvumu grindžiami tarpusavio ir darbo santykiai, nepriekaištingas etinės elgsenos laikymasis viešame gyvenime.

**Etikos normų pažeidimas** – poelgis, veiksmas, elgesys darbe, visuomenėje, tarpusavio bendravime, sukeliantis prieštaringus bendradarbių vertinimus, pasireiškiančius priimtų etikos kodekse dorovinės elgsenos normų nepaisymu, ignoravimu ar pažeidimu, kuris blogina mokyklos bendruomenės mikroklimatą, trikdo darbinę nuotaiką ir darbo ritmą.

**Etikos problema**– netinkamai padarytas sprendimas ar atliktas veiksmas, pažeidžiantis etikos normas.

**Etiškas sprendimas** – tai geras, teisingas, visuomenės daugumos puoselėjamoms vertybėms neprieštaraujantis sprendimas.

**Interesų konfliktas** – situacija, kai Mokyklos bendruomenės narys savo veikloje priima sprendimus, susijusius su jo privačiais interesais.

**Kompetencija** – funkcinis gebėjimas adekvačiai atlikti tam tikrą veiklą, turėti jai pakankamai žinių, įgūdžių, energijos.

**Vertybė** – idėjos ir įsitikinimai formuojantys, skatinantys žmogaus būvį ar elgseną.

**Tolerancija** – pagarba kitokiai nuomonei, požiūriui, įsitikinimams, tikėjimui.

**Konfidencialumas** yra etinis principas, kurio privalu laikytis bendraujant vienam asmeniui su kitu (žodžiu, raštu, įskaitant el. ryšio priemones), neatskleidžiant trečiosios šalies interesų.

**Dovana** – tai bet koks neatlygintinai perduodamas turtas ar turtinė teisė. Neturi būti dovanojama už tiesiogines pareigas, tik iš pagarbos ir mandagumo.

**III. MBEN TIKSLAI IR UŽDAVINIAI**

**4.** MBEN paskirtis - nubrėžti tolerancijos ribas mokyklos bendruomenės narių tarpusavio santykiuose, išryškinti etikos požiūriu vengtiną elgesį.

**5.** Vienas svarbiausių tikslų – prevencinio vaidmens svarba neetiško elgesio pasireiškimams.

**6.** MBEN sprendžiami uždaviniai:

**6.1.** Skatinti Mokyklos bendruomenės suvokimą, jog etinis aspektas - svarbi bet kurios veiklos sprendimo dalis, svarbi prielaida didinti visuomenės pasitikėjimą Mokykla;

**6.2.** Padėti Mokyklos bendruomenei vertinti ir spręsti konkrečias gyvenimo situacijas, kuriose iškyla etinio pobūdžio klausimai;

**6.3.** Apsaugoti mokytojus ir kitus darbuotojus nuo veiksmų, galinčių pakenkti asmens bei Mokyklos bendruomenės prestižui.

## IV. PAGRINDINIAI ETIKOS PRINCIPAI, REIKALAVIMAI IR NUOSTATOS

## 7. Palaikyti Mokyklos siekius, garbingai atstovauti Mokyklos vidaus ir išorės gyvenime, tinkamai reprezentuoti jo vardą Lietuvoje ir užsienyje.

## 8. Objektyviai vertinti kitų darbus ir pastangas, atskleidžiant nepanaudotas galimybes, kolegiškai patariant ir padedant vieni kitiems.

**9.** Laiku, atidžiai ir profesionaliai atlikti savo darbines funkcijas.

**10.** Siekti aukštesnės kompetencijos pedagoginiame darbe, domėtis savo dalyko pedagogikos naujovėmis.

**11**. Puoselėti pagarbius savitarpio santykius su kiekvienu bendruomenės nariu.

**12.** Pagarbiai elgtis su visais žmonėmis, atsižvelgiant į kultūrinius ir lyties skirtumus, nepažeisti mokinių ir kolegų orumo, jų demokratinių ir asmens laisvės teisių, niekada ir jokiu būdu nediskriminuoti kolegų arba mokinių dėl jų lyties, tautybės, rasės, religijos, įsitikinimų ar negalių.

**13.** Vadovautis tik dalykišku darbo vertinimu bei profesinėmis asmens savybėmis, kai kolegai suteikiamas pedagoginis vardas, apdovanojimas ir kt.

**14.** Pripažinti, kad labai svarbūs pedagogų bendravimo kultūros principai yra tiesos sakymas ir gynimas, viešumas, draugiškumas ir geranoriškumas.

**15.** Atsiradus tarpusavio santykiuose konfliktinėms situacijoms, elgtis tolerantiškai, atvirai, objektyviai ir savikritiškai. Išklausyti visų pusių argumentus ir ieškoti objektyviausio sprendimo.

**16.** Skatinti kolegišką keitimąsi kūrybinėmis idėjomis, gerąja darbo patirtimi, plėtoti tarpinstitucinius, tarptautinius ryšius.

**17.** Be baimės, tačiau korektiškai ir geranoriškai kelti į viešumą esamas negeroves.

**18.** Prisiimti dalį atsakomybės už sklandų Mokyklos darbą, savo veikloje vadovautis bendruomenės viešaisiais interesais, vengti viešųjų ir privačių interesų konflikto.

**19.** Gerbti ir aktyviai prisidėti, puoselėjant esamas ir kuriant naujas bendruomenės tradicijas.

**20**. Kontroliuoti ir slopinti neigiamas emocijas, nedemonstruoti jų viešai.

**20**. Suprasti, jog profesinę etiką pažeidžia:

**20.1** mokinių arba kolegų diskriminavimas dėl neįgalumo, dalyvavimo politinėje, visuomeninėje, kultūrinėje ar sportinėje veikloje;

**20.2.** nesąžininga profesinė konkurencija tarp kolegų, dalyvavimas negarbinguose sandoriuose, visiems mokytojams skirtos informacijos slėpimas, smulkmeniškų konfliktų bei intrigų skatinimas;

**20.3.** mokytojo nepagarbus atsiliepimas apie kolegos pedagoginius gebėjimus, asmenines savybes;

**20.4.** viešai aptarinėjama konfidenciali informacija apie kolegas (darbo užmokestis, karjeros ketinimai, asmeniniai reikalai ir pan.).

**21.** Suprasti, jog profesinei etikai prieštarauja:

**21.1**. nepakantumas kitokiai mokinių  ar kolegų nuomonei bei argumentuotai kritikai;

**21.2.** teisės atsakyti į kritiką ar kaltinimus ignoravimas;

**21.3.** sąmoningas mokytojų ir mokinių tėvų išsakomos nuomonės apie priimamus reikšmingus bendruomenei sprendimus ribojimas arba ignoravimas;

**21.4.** nekorektiškas, tendencingas kolegos darbo kritikavimas ir sąmoningas menkinimas dėl asmeninės antipatijos, konkurencijos, politinių ar kitokių su vertinamojo darbo profesionalumu nesusijusių motyvų.

**V. MOKYMO(-SI) IR DARBO ETIKA**

**22.** Mokytojas privalo nešiurkščiai, neįžeidžiančiai, bet reikliai reikšti kategorišką nepakantumą mokinių nesąžiningumui,  elgesio taisyklių pažeidimo faktams.

**23.** Mokinio žinių bei įgūdžių vertinimas turi būti teisingas, sąžiningas, suderintas su mokomojo dalyko tikslais ir vertinimo kriterijais.

**24.** Tiesioginių ar netiesioginių dovanų, paslaugų, tiesiogiai nesusijusių su ugdymo procesu, reikalavimas arba priėmimas iš mokinių tėvų, vertinamas kaip neetiškas poelgis.

**25.** Neleistina primygtinai reikalauti asmeninio pobūdžio informacijos iš mokinių diskusijų metu, juo labiau sieti tokio pobūdžio informacijos pateikimą su žinių įvertinimu.

**26.** Pasitikėjimo atmosferai kenkia konfidencialios informacijos paskleidimas tretiesiems asmenims, aptarinėjimas su kitais darbuotojais nesant specialaus pagrindo (teisinio pagrindo, naudos mokiniui  arba numatomos žalos kitiems).

**27.** Neleistina naudoti asmeninio pobūdžio informaciją apie mokinį be jo tėvų (globėjų, rūpintojų) sutikimo.

**VI. MBEN PRIĖMIMAS IR ĮGYVENDINIMAS**

**28.** Būtina MBEN priėmimo sąlyga – viešas šio projekto svarstymas, kad jis būtų priimtas kaip įsipareigojimas, o ne įpareigojimas.

**29.** Atsižvelgiant į pažeidimo sunkumą, taikomos moralinio poveikio priemonės (pastaba, įspėjimas, įvertinimo paviešinimas, viešas svarstymas Mokytojų tarybos ar Mokyklos tarybos posėdyje, siūlymas direktoriui taikyti drausmines nuobaudas ir kt.).

**30.** Mokyklos mokytojų bendruomenė įsipareigoja laikytis MBEN išdėstytų principų ir reikalavimų.

**VII. MOKYTOJŲ, KONCERTMEISTERIŲ, ADMINISTRACIJOS IR KITŲ DARBUOTOJŲ BENDRAVIMO ETIKA**

**31.** Mokytojai ir darbuotojai, pripažindami MBEN nuostatas ir pripažindami svarbiausias vertybes – kolegiškumą, saviraišką, profesinę kompetenciją, pagarbą kitokiai nuomonei, įsipareigoja:

**31.1.** gerbti Mokyklos bendruomenės narių teises ir pareigas;

**31.2.** vienodai tarnauti Mokyklos bendruomenei, nepaisant amžiaus, lyties ir lytinės orientacijos, negalios, išvaizdos, rasės ir etninės priklausomybės, religijos, įsitikinimų, politinių pažiūrų;

**31.3**. visada veikti protingai ir teisingai, nepiktnaudžiauti jiems suteiktais įgaliojimais;

**31.4.** būti nešališkais ir neturėti išankstinio nusistatymo priimant sprendimus;

**31.5.** priimti apgalvotus ir teisėtus sprendimus, teisės aktų nustatyta tvarka užtikrinti savo veiksmų, sprendimų viešumą ir paprašius pateikti priimamų sprendimų motyvus;

**31.6.** teisės aktų nustatyta tvarka teikti reikiamą informaciją Mokyklos bendruomenei, jei ji nėra ribojama arba konfidenciali;

**31.7.** nepakenkti Mokyklos reputacijai ir bendriems interesams, prisidėti prie Mokyklos keliamų tikslų įgyvendinimo;

**31.8.** netoleruoti atvejų, kurie gali būti susiję su korupcija, sukčiavimu arba mėginimu daryti neteisėtą poveikį Mokyklos bendruomenės nariui. Informacijos apie neteisėtus veiksmus arba aplaidumą atskleidimas nelaikomas lojalumo Mokyklai principo pažeidimu;

**31.9.** elgtis sąžiningai ugdymo ir administravimo veikloje;

**31.10**.elgtis nepriekaištingai;

**31.11.** savo pareigas atlikti laiku, kokybiškai ir profesionaliai, nuolat tobulinti savo profesinius gebėjimus;

**31.12**. būti tolerantiškiems skirtingoms nuomonėms ir įsitikinimams, pagarbiai elgtis su Mokyklos bendruomenės nariais;

**31.13**. nežeminti Mokyklos vardo visuomenei nepriimtinais, žalingais įpročiais;

**31.14.** saugoti Mokyklos turtą, nenaudoti jo politinei veiklai, privačiam verslui arba asmeniniams poreikiams tenkinti ir neleisti to daryti kitiems asmenims;

**31.15**. leisti pareikšti, išklausyti ir išgirsti Mokyklos bendruomenės nuomonę;

**31.16**. skatinti palankią santykių, komandinio darbo atmosferą, savitarpio pasitikėjimą, nešmeižti, neapkalbėti, neįžeidinėti, nedemonstruoti neigiamų emocijų;

**31.17**. dalytis darbo patirtimi su kolegomis, ypač su mažesnę patirtį ir kvalifikaciją turinčiais bendradarbiais;

**31.18.** ginčytinas problemas spręsti tarpusavyje, o neišsprendus ginčo pirmiausia kreiptis į Mokyklos administraciją;

**31.19.** su vadovais elgtis ir bendrauti kolegiškai, vykdyti teisėtus jų nurodymus, pasiliekant teisę turėti savo nuomonę visais klausimais ir ją taktiškai reikšti;

**31.20.** neskelbti konfidencialios informacijos, kuri jam patikėta tvarkyti (naudotis) darbo metu, jos neatskleisti, neprarasti ir neperduoti asmenims, neįgaliotiems jos žinoti;

**31.21.** nesutikimą su kolegų nuomone, pastabas dėl jų darbo rezultatų arba pedagoginės veiklos trūkumų stengtis išsakyti korektiškai, nekritikuojant jų asmeninių savybių;

**31.22.** neatlikti veiksmų, kuriais daromas spaudimas kolegai arba Mokyklos bendruomenės nariams, siekiant nepelnyto įvertinimo arba norint nuslėpti nesąžiningus veiksmus;

**31.23.** pagarbiai atsiliepti apie kolegų gebėjimus ir asmenines savybes;

**31.24**. objektyviai vertinti Mokyklos bendruomenės narių - mokinių žinias, veiklą ir elgesį;

**31.25.** nesinaudoti tarnybine padėtimi siekiant paveikti pavaldžius ar nepavaldžius asmenis priimti sau, savo šeimos nariams, draugams arba artimiesiems palankų sprendimą;

**31.26.** neleistinas nekorektiškas, tendencingas kolegos darbo kritikavimas ir sąmoningas menkinimas dėl asmeninės antipatijos, konkurencijos, politinių ar kitokių motyvų;

**31.27.** ne darbo metu elgtis pagal visuotinai priimtas elgesio taisykles.

**VIII. MOKYKLOS BENDRUOMENĖS NARIŲ IR MOKINIŲ BENDRAVIMO ETIKA**

**32**. Mokyklos bendruomenės ir mokinių santykiai grindžiami pagarbos, nešališkumo, geranoriškumo, nediskriminavimo ir tolerancijos, akademinio bendradarbiavimo ir skaidrumo principais.

**33.** Mokyklos bendruomenės narys, bendraudamas su mokiniais, įsipareigoja:

**33.1**. nediskriminuoti mokinių kalba, veiksmais ir vertinimu dėl amžiaus, lyties, išvaizdos, rasės ir etninės priklausomybės, religijos ir įsitikinimų;

**33.2.** nediskriminuoti mokinių dėl dalyvavimo politinėje, visuomeninėje, kultūrinėje ar kitokioje veikloje;

**33.3**. viešai nereikšti savo simpatijų ir antipatijų mokiniams, vienodai gerbti visus mokinius;

**33.4.** objektyviai vertinti mokinius pagal jų žinias bei gebėjimus;

**33.5.** nesant specialaus pagrindo (mokinio ar jo tėvų sutikimo, teisinio pagrindo ir pan.) neatskleisti informacijos apie mokinio akademinius įvertinimus ir nuobaudas kitiems asmenims;

**33.6.** nenaudoti privataus pobūdžio informacijos apie mokinį kaip mokymo arba tyrimo medžiagos, nebent mokinys sutiktų;

**33.7.** principingai reaguoti į mokinių nusižengimus, nesuderinamus su mokinių elgesio taisyklėmis.

**IX. MOKYKLOS BENDRUOMENĖS NARIŲ IR TĖVŲ (GLOBĖJŲ) BENDRAVIMO ETIKA**

**34.** Mokyklos bendruomenės ir tėvų (globėjų) santykiai grindžiami bendradarbiavimo nuoširdumu bei bendravimo kultūra, o taip pat abipusiu suinteresuotumu mokinio ateitimi.

**35.** Tėvai (globėjai) bendraudami su mokyklos bendruomenės nariais, įsipareigoja:

**35.1**. vienodai su mokytojais prisiimti atsakomybę už ugdymo ir asmenybės tobulėjimo sėkmę ir ugdymo(si) rezultatus;

**35.2.** nuoširdžiai bendrauti ir bendradarbiauti su mokytojais, pasitikėti jais, siekiant bendro tikslo - ugdymo(si) ir lavinimo(si) efektyvumo;

**35.3.** netrukdyti ugdymo proceso, lankantis pamokose be susitarimo su mokytoju, skambinat pamokų metu mobiliuoju telefonu ir pan.;

**35.4.**būti nešališkiems, vertinant bendruomenės narius pagal vienintelę mokinio pateiktą informaciją;

**35.5.** nesinaudoti tarnybine padėtimi, siekiant išskirtinumo savo vaikui;

**35.6.** neaptarinėti ir nereikšti simpatijų ar antipatijų mokytojams, girdint mokiniams;

**35.7.** kreiptis į mokyklos administraciją sprendžiant konfliktines situacijas.

**X. BAIGIAMOSIOS NUOSTATOS**

**36**.Kiekvieno Mokyklos bendruomenės nario-mokytojo, darbuotojo, mokinio, tėvo (globėjo) pareiga ir garbės reikalas laikytis ir gerbti MBEN bei puoselėti jų veiksmingumą. Pagrindinė MBEN funkcionavimo sąlyga – ne įpareigojimas, o kiekvieno Mokyklos bendruomenės nario įsipareigojimas.

**37.** MBEN skelbiamas viešai mokyklos internetiniame puslapyje.